**INFORMATĪVAIS ZIŅOJUMS**

**Par Eiropas Savienības līdztiesības ministru 2025. gada 15.-16. aprīļa neformālajā sanāksmē izskatāmajiem jautājumiem**

2025. gada 15.-16. aprīlī Varšavā (Polijā) notiks Eiropas Savienības *(turpmāk – ES)* līdztiesības ministru neformālā sanāksme *(turpmāk – neformālā sanāksme)*.

**Neformālās sanāksmes darba kārtība**

Neformālās sanāksmes ietvaros ir plānotas trīs diskusiju sesijas par šādiem tematiem:

* Dzimumu nevienlīdzību mazināšana digitālajā vidē;
* Romi un dezinformācija;
* Pasākumi, kas nodrošina, ka neviens netiek aizmirsts Eiropas līdztiesības politikās.

Polijas prezidentūra ir sagatavojusi diskusiju dokumentu, kur attiecībā uz pirmo tematu uzsver, ka digitālās tehnoloģijas kopumā ir uzlabojušas dzīvi. Tomēr sievietes, it īpaši mazāk aizsargātās, joprojām saskaras ar ierobežojumiem piekļuvē tehnoloģijām. Vienlaikus tehnoloģijas ir palielinājušas arī uz dzimumu balstītu vardarbību. Prezidentūra diskusiju veicināšanai ir sagatavojusi šādus jautājumus:

* Kā jūs saskatāt direktīvas par vardarbības pret sievietēm un vardarbības ģimenē apkarošanu lomu, risinot šos jautājumus?
* Kā ES var izmantot dalībvalstu labāko pieredzi, lai turpinātu atbalstīt vīriešus un zēnus veselīgas un konstruktīvas uzvedības un attieksmes tiešsaistē veidošanā, lai vēl vairāk stiprinātu Eiropas noturību pret digitālas jomas radītajiem draudiem un lai panāktu virzību uz Līdztiesības savienību?

Par diskusiju otro tematu ir plānota prezentācija par dezinformāciju attiecībā uz romu kopienu, pēc kuras dalībvalstīm būs iespēja uzdot jautājumus.

Savukārt attiecībā uz diskusiju trešo tematu Polijas prezidentūra uzsver, ka līdztiesība ir pamattiesības un pamats stabilai, ilgtspējīgai sabiedrībai un ekonomikas izaugsmei. Prezidentūra diskusiju veicināšanai ir sagatavojusi šādus jautājumus:

* Kādus papildu pasākumus var īstenot, lai sekmētu starpsektoru pieeju ES līdztiesības ietvaros, tādējādi nodrošinot spēcīgu aizsardzību pret visa veida diskrimināciju?
* Kā ES līmenī var efektīvi novērst esošās nepilnības aizsardzībā pret diskrimināciju, lai pilnībā īstenotu vienlīdzīgas attieksmes principu?

**Latvijas nostāja**

Par dzimumu nevienlīdzību mazināšanu digitālajā vidē:

Dzimumu līdztiesības nodrošināšanai būtisks ir gan tiesiskais ietvars, gan politikas pasākumi, lai līdztiesības principi tiktu ieviesti dzīvē. Kopumā savu tiesību apzināšanās un informētība par savām tiesībām, izpratne par to, ko nozīmē dzimumu līdztiesība, ir priekšnoteikums tam, lai sabiedrībā dzimumu līdztiesība būtu vērtība.

Digitālajā vidē, un īpaši jauniešu mērķauditorijā, svarīgi ir iekļaujošā veidā runāt par jaunajām tehnoloģijām un to piedāvātajām iespējām. Vienlaikus jāpievērš uzmanība tam, lai mazinātu vardarbību digitālajā vidē, veidojot cieņpilnas savstarpējās attiecības, kuru pamatā ir līdztiesība.

Latvija augstu vērtē ieguldīto darbu, izstrādājot direktīvu par vardarbības pret sievietēm un vardarbības ģimenē apkarošanu, ko saredzam kā būtisku instrumentu dzimumā balstītas vardarbības novēršanai. Īpaši novērtējams ir fokuss uz kibervajāšanu, kiberuzmākšanos un intīma rakstura materiālu izplatīšanu bez personas piekrišanas, kā arī citiem vardarbības veidiem, kuri ir aktualizējušies, attīstoties digitālajām tehnoloģijām. Lai nodrošinātu cieņpilnas savstarpējās attiecības, ir nepieciešams aktualizēt nevienlīdzīgas varas attiecības starp sievietēm un vīriešiem, jo īpaši piekrišanas kontekstā attiecībā uz stāšanos seksuālās attiecībās, kur piekrišanai ir jābūt brīvprātīgai un jābalstās uz savstarpēju cieņu. Nodrošinot pēc iespējas visaptverošākus izglītojošus pasākumus un programmas, ko paredz direktīva, sabiedrības tolerance pret vardarbību un dzimumu nevienlīdzību samazināsies.

Par romiem un dezinformāciju:

Latvija pieņem zināšanai sniegto informāciju un pozitīvi novērtē iniciatīvas, kas paaugstina sabiedrības noturību pret dezinformāciju, tai skaitā attiecībā uz romu kopienu. Dezinformācija ir īpaši bīstama, ja tā ir vērsta pret visneaizsargātākajām grupām, tiem, kurus visvairāk apdraud sociālā atstumtība un kuriem ir grūti aizsargāties no tās ietekmes. Mūsdienās dezinformācijas izplatību būtiski veicina arī sociālie mediji.

2024. gada 27. augustā Ministru kabinetā tika apstiprināts Plāns romu stratēģiskā ietvara pasākumu īstenošanai 2024.-2027. gadam, kurā ietverti gan pasākumi, kuros romi ir tiešā mērķa grupa, gan pasākumi, kuros romi ir viena no mērķa grupām. Plāns sagatavots, lai veicinātu romu līdzdalību dažādās sabiedrības dzīves jomās - izglītības, nodarbinātības, veselības, mājokļu, pilsoniskās sabiedrības, kultūras u.c. jomās. Papildus kopš 2016. gada ES programmas “Pilsoņi, vienlīdzība, tiesības un vērtības” ietvaros Kultūras ministrija īsteno projektu “Latvijas romu platforma”, kura mērķis ir veicināt dialogu starp romu kopienu un pilsoniskās sabiedrības organizācijām, kā arī attīstīt efektīvu romu integrācijas politikas koordināciju.

Par pasākumiem, kas nodrošina, ka neviens netiek aizmirsts Eiropas līdztiesības politikās:

Latvija novērtē līdz šim ES līmenī īstenotos soļus, lai līdztiesība un sieviešu un vīriešu vienlīdzīgas iespējas un tiesības tiktu nodrošinātas dažādās dzīves jomās, piemēram, darba un privātās dzīves saskaņošana, vienlīdzīga pārstāvniecība uzņēmumu pārvaldībā, vienlīdzīga darba samaksa u.c. Šie jautājumi ir būtiski arī nākotnes izaicinājumu kontekstā, kas saistīti ar demogrāfiskajām tendencēm. Tāpat ir būtiski uzrunāt vīriešus, lai panāktu viņu aktīvāku iesaisti neapmaksāto aprūpes pienākumu veikšanā un rūpēs par bērnu, laužot ar dzimumu saistītus stereotipus.

Ar dzimumu saistīti stereotipi ir viens no galvenajiem iemesliem ar dzimumu saistītajām atšķirībām izglītībā un karjeras izvēlē, kas veicina segregāciju arī darba tirgū un nevienlīdzīgu darba samaksu starp vīriešiem un sievietēm. Tāpat negatīvi ar dzimumu saistīti stereotipi veicina vardarbības ģimenē un ar dzimumu saistītas vardarbības izplatību, tādēļ ir nepieciešams diskutēt par stratēģijām, īpaši izglītības kontekstā, kā mazināt ar dzimumu saistīto negatīvo stereotipu ietekmi un to izplatību jauniešu vidū. Īpaši būtiski ir izstrādāt stratēģijas, kā par dzimumu līdztiesības jautājumiem uzrunāt zēnus un vīriešus.

Strādājot ar dzimumu saistītiem stereotipiem un to mazināšanu, ir būtiski izprast sabiedrības viedokli un izpratni par vienlīdzīgu iespēju jautājumiem un valdošajiem stereotipiem sabiedrībā, kā arī veidot efektīvu sadarbību ar nevalstiskā sektora organizācijām, lai veicinātu jaunu iniciatīvu un atbalsta veicināšanu, dažādu prasmju (piemēram, digitālo, finanšu, veselības) attīstīšanu un pilnveidošanu, kā arī līderības stiprināšanu. Vienlaikus ir būtiski veicināt sabiedrības informētību par sieviešu un vīriešu vienlīdzīgu tiesību un iespēju veicināšanu dažādās dzīves jomās.

*Viedoklis balstīts uz Sieviešu un vīriešu vienlīdzīgu tiesību un iespēju veicināšanas plānu 2024.-2027. gadam, kas apstiprināts 2024. gada 18. jūnijā ar Ministru kabineta rīkojumu Nr. 500, un Plānu romu stratēģiskā ietvara pasākumu īstenošanai 2024.-2027. gadam, kas apstiprināts 2024. gada 27. augustā ar Ministru kabineta rīkojumu Nr. 709.*